BRATISLAVA. Jediným dôvodom posunu termínu účinnosti novely vyhlášky ministerstva kultúry (MK), ktorou sa zavádza tzv. druhá časová opona, je umožniť vysielateľom pripraviť sa na ňu.
"Po rokovaniach s vysielateľmi aj Radou pre vysielanie a retransmisiu (RVR) sme sa dohodli, že to bude prvého apríla. Vec nestojí na tom, odkedy to bude, ale že sa druhá časová opona zavedie," konštatoval pre TASR minister kultúry Marek Maďarič.
Odmietol tvrdenia poslanca OĽaNO Jozefa Viskupiča, že MK posúva účinnosť vyhlášky tretíkrát.
"Keď sa minulý rok predstavoval zámer na zavedenie druhej časovej opony, vtedy sa povedalo, že by sa tak mohlo stať do konca roka 2012. Až keď padlo definitívne rozhodnutie, že ju naozaj pripravíme a začali sme na tom pracovať, tak sa stanovil jeden termín účinnosti, a to 1. február," priblížil minister.
K pôvodnej zmene vyhlášky mala najzásadnejšie pripomienky Rada pre vysielanie a retransmisiu (RVR). Namietala najmä spôsob, akým sa malo určovať, do ktorej vekovej kategórie program patrí.
Ministerstvo kultúry väčšinu z nich v rámci pripomienkového konania akceptovalo. Upravená podoba vyhlášky je zverejnená na portáli právnych predpisov.
Predseda RVR Miloš Mistrík ocenil, že viaceré pripomienky ministerstvo akceptovalo. "Ak by sa samozrejme v praxi ukázalo, že by bolo ešte treba niečo v budúcnosti upravovať, tak predpokladám, že sa to upraví. Ale zatiaľ sme spokojní s tým, ako to vyzerá," povedal.
Podľa neho nové znenie opony vychádza aj z istej gentlemanskej dohody, podľa ktorej by televízie mali zabezpečiť, že nedôjde k situácii, kedy pred detským programom po šiestej hodine ráno bude vysielaný program nevhodný pre mládež do 18 rokov.
Maďarič vysvetlil, že novela spresňuje niektoré formulácie pri charakterizovaní označovania programov, ktoré sú vhodné pre kategóriu do 12, 15 a 18 rokov tak, aby sa v dennom vysielaní neobjavovali napríklad programy s vulgárnym obsahom, zobrazovaním krutého násilia, sexuálnych scén, vulgárnym či obscénnym vyjadrovaním.
V minulosti na takéto vysielanie v dennom čase smerovalo najviac sťažností zo strany verejnosti.
Od apríla sa budú programy nevhodné pre deti do 15 rokov vysielať iba medzi 20.00 a 6.00 hodinou.
V súčasnosti funguje tzv. prvá časová opona, podľa ktorej programy alebo iné zložky programovej služby, klasifikované ako nevhodné a neprístupné pre vekovú skupinu do 18 rokov, sa môžu vysielať medzi 22.00 a 6.00 hodinou.